Polisielede vas oor omkoopgeldArgieffoto Leonard Hlathi, woordvoerder van die polisie, het gesê die twee konstabels, 32 en 33 jaar oud, is Sondag in hegtenis geneem nadat hulle glo omkoopgeld van ’n Zimbabwiese plaaswerker aanvaar het. “Volgens die inligting wat ons ontvang het, het die Zimbabwiese man se vriendin die beamptes gevra om haar te vergesel na die plaas buite Brits waar hy werk sodat sy haar klere kon gaan haal.” Volgens Hlathi het die beamptes vir die Zimbabwiese man gevra om sy paspoort vir hulle te wys. Hulle het glo vasgestel die paspoort is nie gestempel nie en hy het ook nie toestemming om in die land te wees nie. “Die beamptes het toe glo R700 van die man geëis om hom nie in hegtenis te neem nie.” Hlathi het gesê die polisie is van die beweerde onderhandeling in kennis gestel en die beamptes is in hegtenis geneem terwyl hulle steeds aan diens was. “Die beweerde omkoopgeld is in die polisievangwa gevind wat hulle gebruik het.” Die Valke sal die saak verder ondersoek. Die beamptes sal binnekort in die Brits-landdroshof verskyn.